Sisulu besoek koning ná grenspos-voorvalLindiwe Sisulu saam met koning Letsie III (Foto: Jacoline Schoonees) Lindiwe Sisulu, minister van internasionale betrekkinge en samewerking, het Vrydag na Lesotho gereis om verskoning aan te bied nadat koning Letsie III glo sleg behandel is by ŉ Suid-Afrikaanse grenspos. Ndivhuwo Mubaya, Sisulu se woordvoerder, het bevestig dat die minister in Lesotho was om Suid-Afrika se verhouding met die koning te herstel ná die voorval waarvan besonderhede nie bekend is nie. Letsie het vroeër vandeesweek ŉ opskudding veroorsaak nadat hy gesê het hy is ongelukkig oor die manier waarop hy behandel is. Malusi Gigaba, minister van binnelandse sake, het kort daarna die grenspos besoek ná gerugte dat die koning die grenspos wil sluit. Sisulu het Dinsdag reeds teenoor Lesotho se minister van buitelandse sake verskoning aangebied en bevestig dat sy later die week die land sou besoek. “Ons baie bekommerd oor die gebeure by die grenspos en wat nog verder mag gebeur [met verwysing na die koning wat die grenspos wou sluit] en daarom moes ons stappe doen om die situasie reg te stel,” het Sisulu oor haar besoek gesê. Volgens Mubaya beskou Letsie ná Sisulu se besoek die voorval glo as afgehandel.